FI Euroopan unionin virallinen lehti CE 84/27

(2004/C 84 E/0029)

KIRJALLINEN KYSYMYS E-2482/03

esittäjä(t): Daniel Varela Suanzes-Carpegna (PPE-DE) neuvostolle

(24. heinäkuuta 2003)

Aihe: Metsäpalovaaran ehkäisy: asetus (ETY) N:o 2158/92

Metsäpalovaaran ehkäisytoimien rahoituksen perustana olevan asetuksen (ETY) N:o 2158/92 (1) voimassaoloaika päättyi 31. joulukuuta 2002. Todistetusti kyseinen asetus on edistänyt paljon jäsenvaltioiden ja alueiden metsäpalovaaran ehkäisytoimia viimeisen kymmenen vuoden aikana: esimerkiksi Etelä-Ranskassa, Espanjassa ja Portugalissa metsäpalojen tuhoaman metsäpinta-alan keskiarvo on laskenut. Tästä huolimatta Euroopan komission uudessa Forest Focus -asetusehdotuksessa sekä uudessa maaseudun kehittämistä koskevassa asetuksessa esitetään metsäpalon ehkäisytoimien uudelleen kansallistamista. Toisin sanoen yhteisö ei enää rahoittaisi metsäpalovaaran ehkäisytoimia, kuten se teki asetuksen (ETY) N:o 2158/92 nojalla. Uusi asetusehdotus on myös vastoin Euroopan yhteisöjen tuomioistuimen kantaa, jonka mukaan metsäpalojen torjuntatoimet kuuluvat EU:n talousarviosta rahoitettaviin ympäristöalan toimiin.

Kysynkin siis:

1. Onko neuvosto tietoinen, että komission Forest Focus -asetusehdotus ei noudata Euroopan yhteisöjen tuomioistuimen viimeaikaista oikeuskäytäntöä, jossa vastustetaan metsäpalojen torjuntatoimien uudelleen kansallistamista ja kannatetaan niiden täytäntöönpanoa EP:n yhteispäätösmenettelyn kautta? Miten neuvosto perustelee, että se hylkäsi ensimmäisessä käsittelyssä kaikki Euroopan parlamentin tarkistukset, joilla pyrittiin palauttamaan asetukseen metsäpalojen ehkäisy osana yhteisön ympäristöpolitiikkaa, tuomioistuimen kannan mukaisesti?

2. Onko neuvosto tietoinen vahingollisista seurauksista, joita Forest Focus -asetusehdotus saattaa aiheuttaa metsäpalojen torjunnalle yhteisötasolla?

3. Aikooko neuvosto muuttaa kantaansa ja hyväksyä parlamentin pyynnöt toisessa käsittelyssä, ja aikooko se etenkin palauttaa aiemmat pelkästään metsäpalovaaran ehkäisy- ja hallintatoimiin liittyvät erityiset rahoitusjärjestelyt?

Vastaus

(8. maaliskuuta 2004)

Neuvosto kehottaa arvoisaa parlamentin jäsentä tutustumaan Forest Focus -asetusehdotuksen julkiseen käsittelyyn 6. marraskuuta 2003 kokoontuneessa neuvoston istunnossa sekä päätelmiin, joihin asian julkisessa käsittelyssä päädyttiin. Neuvosto on näin ollen hyväksynyt Euroopan parlamentin toisessa käsittelyssään hyväksymät tarkistukset metsien ja ympäristövuorovaikutusten seurantaa yhteisössä koskevaan asetusehdotukseen. Koska Euroopan parlamentin tarkistukset vastaavat neuvoston saavuttamaa kompromissia, asetus annetaan tällä tavoin tarkistetun neuvoston yhteisen kannan muodossa.

Asetuksella luodaan monivuotiset puitteet, jotka kattavat aluksi kuuden vuoden jakson 2003—2008. Sen tarkoituksena on mukauttaa olemassa olevien neuvoston asetusten (ETY) N:o 3528/86 ja (ETY) N:o 2158/92 soveltamisalaa siten, että saadaan aikaan joustava seurantaa koskeva toimintasuunnitelma, jonka avulla voidaan arvioida laajemmin metsäekosysteemien tilaa. Samalla yksinkertaistetaan käytössä olevia toimia yhdistämällä kummankin edellä mainitun asetuksen osia yhdeksi metsien suojelun ja seurannan kattavaksi puiteasetukseksi.

(1) EYVL L 217, 31.7.1992, s. 3.